《箴仲殊》
宋代·孚禅师

大道久凌迟，正风还陊隳。
无人整颓纲，目乱空伤悲。
卓有出世士，蔚为人天师。
文章通造化，动与王公知。
囊括十洲香，名翼四海驰。
肆意放山水，洒脱无羁縻。
云轻三事衲，瓶锡天下之。
诗曲相间作，百纸顷刻为。
藻思洪泉泻，翰墨清且奇。
惜哉大手笔，胡为幽柔词。
愿师持此才，奋起革浇漓。
骛彼东山嵩，图祖进丰碑。
再续辅教编，高步凌丹墀。
它日僧史上，万世为蓍龟。
迦叶闻琴舞，终被习气随。
伊予浮薄人，赠言增忸怩。
倘能循我言，佛日重光离。

作者简介：孚禅师，号草堂。慧聚寺僧，与苏轼同时。事见《中吴纪闻》卷四。